Federacia vojo 1

La federacia vojo 1 - germane Bundesstraße 1 - estas parto de reto de duarangaj interregionaj vojoj en Germanio, kiuj kompletigas la unuarangan reton de la germanaj aŭtovojoj. Ĝi vojas 778 kilometrojn tra la federaciaj landoj Nordrejn-Vestfalio, Malsupra Saksio, Saksio-Anhalto, Brandenburgio, Berlino kaj ree tra Brandenburgio. La plej okcidenta punkto estas la komunumo Akeno ĉe la limo al Nederlando kaj la plej orienta la komunumo Küstriner Vorland ĉe la limo al Pollando. Gravaj urboj survojaj estas Duseldorfo, Dortmundo, Brunsvigo, Magdeburgo, Potsdamo kaj Berlino. Historie la vojo nomiĝis regna vojo 1 - germane Reichsstraße 1 - kaj plu gvidis orienten tra Kenigsbergo ĝis la limpasejo Eydtkuhnen ĉe la limo de la Germana regno al Litovio (de tie estas ankoraŭ 40 kilometroj al la urbo Marijampolė per la nuna litova aŭtovojo A7, kiu estas parto de la nuna eŭropa ŝoseo 28) - la tuta vojo en la 1930-aj jaroj estis 1392 kilometroj.

La federacia vojo 1 grandparte sekvas la vojon de antikva komerca vojo, kiu kondukis de la belga nordmara marbordo ĉe la iama haveno Bruĝo al la rusa urbo Novgorodo. Komerco jam estis farata sur ĉi tiu vojo antaŭ pli ol 2000 jaroj. La greka matematikisto, geografiisto kaj astronomo Ptolemeo (100-175) mencias la vojon en sia "Tera Priskribo" kiel (jam tiam) "malnovan komercan vojon". La komenca vojo ekde Akeno okcidenten koincidas kun la mezepoka Reĝa Vojo el la 11-a/13-a jarcentoj, kiu tamen poste vojis pli sude tra Frankfurto ĉe Majno, Lepsiko kaj Breslaŭo.

Kategorio:Transporto en Nordrejn-Vestfalio
Kategorio:Transporto en Malsupra Saksio
Kategorio:Transporto en Saksio-Anhalto
Kategorio:Transporto en Brandenburgio
Kategorio:Transporto en Berlino